《桃花犬歌呈修史钱侍郎》
宋代·李至

宫中有犬桃花名，绛缯围颈悬金铃。
先皇为爱驯且异，指顾之间知上意。
珠帘未卷扇未开，桃花摇尾常先至。
夜静不离香砌眠，朝饥只傍御床餧。
彩云路熟不劳牵，瑶草风微有时吠。
无何轩后铸鼎成，忽遗弓剑弃寰瀛。
迢迢松阙伊川上，远爱龙輴十数程。
两眦涟涟似垂淚，骨见毛寒顿憔悴。
万人见者倍伤心，微物感恩犹若是。
韩卢备猎何足嘉，西旅充庭岂为瑞。
闻君奉诏修实录，一字为褒应不曲。
白鱼赤雁且勿书，愿君书此惩浮俗。

作者简介：（947—1001）宋真定人，字言几。七岁而孤，为内臣李知审养子。太宗太平兴国间进士。历通判鄂州，擢著作郎、直史馆，累迁右补阙、知制诰。八年，拜参知政事。雍熙初，谏太宗亲征范阳，以目疾求解机政。命兼秘书监，总秘阁藏书。淳化五年，兼判国子监，总领校雠、刊刻七经疏。真宗即位，拜工部尚书、参知政事，主张弃灵州，安抚西夏。后罢为武胜军节度使，徙知河南府。与李昉以诗相酬，有《二李唱和集》。